**Ministru kabineta noteikumu projekta “Grozījumi Ministru kabineta**

**2010.gada 30.novembra noteikumos Nr.1080 “Transportlīdzekļu reģistrācijas noteikumi”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā ēkā stāšanās laiks | Ministru kabineta noteikumu projekts “Grozījumi Ministru kabineta 2010.gada 30.novembra noteikumos Nr.1080 „Transportlīdzekļu reģistrācijas noteikumi”” (turpmāk - Noteikumu projekts) izstrādāts ar mērķi noteikt elektroskrejriteņu un pilnveidot velosipēdu reģistrācijas kārtību, kā arī samazināt administratīvo slogu transportlīdzekļu reģistrācijā.Noteikumu projekts stājas spēkā Oficiālo publikāciju un tiesiskās informācijas likumā noteiktajā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ceļu satiksmes likuma 10.panta 1.4 daļa un 10.2 panta 4.daļa un 21. panta otrā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd Latvijā nav noteikts regulējums attiecībā uz elektroskrejriteņu reģistrāciju. Saeimā 2021.gada martā pieņemtie grozījumi Ceļu satiksmes likumā pilnvaro Ministru kabinetu noteikt regulējumu elektroskrejriteņu brīvprātīgai reģistrācijai. Regulējums nepieciešams, lai dotu iespēju personām brīvprātīgi reģistrēt īpašumā esošos elektroskrejriteņus, tādējādi nodrošinot transportlīdzekļu un to vadītāju valsts reģistrā (turpmāk – transportlīdzekļu reģistrs) reģistrēto elektroskrejriteņu un to īpašnieku identificēšanu to nozagšanas gadījumos. Jebkura cita veida pārvietošanās līdzekļa kā elektroskrejriteņa reģistrēšana nedod tiesības to izmantot ceļu satiksmē kā elektroskrejriteni. Lai atvieglotu policijai velosipēdu un elektroskrejriteņu identificēšanu, ir nepieciems nodrošināt, ka transportlīdzekļu reģistrā tiek iekļauti velosipēdu un elektroskrejriteņu kopskata, kā arī rāmja vai izgatavotāja uzlīmes ar elektroskrejriteņa tehniskajiem datiem un produkcijas vai sērijas numuru fotoattēli. Lai nodrošinātu, ka reģistrētajiem velosipēdiem un elektroskrejriteņiem ir vizuāli redzama atšķirības zīme, kas apliecina to reģistrāciju valsts akciju sabiedrības “Ceļu satiksmes drošības direkcija” (turpmāk – CSDD) uzturētajā transportlīdzekļu reģistrā, reģistrējot velosipēdus vai elektroskrejriteņus, noformē velosipēda vai elektroskrejriteņa reģistrācijas uzlīmi ar unikālu uzlīmes kārtas numuru.Šobrīd gadījumos, kad transportlīdzekļi, kas reģistrēti Latvijā bez OCTA polises, ārvalstī tiek izmantoti ceļu satiksmē un ārvalstīs nodara zaudējumus, saskaņā ar Latvijas Transportlīdzekļu apdrošinātāju biroja (turpmāk – LTAB) sniegto informāciju, sedz OCTA Garantijas fonds. LTAB norāda, ka citās valstīs par šādu transportlīdzekļu nodarītajiem zaudējumiem attiecīgās valsts Garantijas fondam nav jāatbild, jo transportlīdzekļu numuri skaitās nederīgi un šajos gadījumos atbilstoši Eiropas Parlamenta un Padomes Direktīvas 2009/103/EK par civiltiesiskās atbildības apdrošināšanu saistībā ar mehānisko transportlīdzekļu izmantošanu un kontroli saistībā ar pienākumu apdrošināt šādu atbildību prasībām par šādu transportlīdzekļu nodarītajiem zaudējumiem atbild tās valsts Garantijas fonds, kur ir noticis negadījums.Šobrīd gadījumos, kad valdītājs pirms apstiprināšanas mantojuma tiesībās transportlīdzekli reģistrē savā valdījumā, transportlīdzeklis obligāti ir jāuzrāda CSDD transportlīdzekļa agregātu numuru salīdzināšanai. Transportlīdzekli nevar izmantot ceļu satiksmē, jo tā īpašnieks ir miris un transportlīdzeklim nevar noformēt tā īpašnieka obligātās civiltiesiskās apgrošināšanas polisi. Lai transportlīdzekli uzrādītu CSDD, tas ir jāaizved ar citu transportlīdzekli vai jāizsauc CSDD darbinieks uz valdījumā esošā transportlīdzekļa atrašanās vietu. Lai samazinātu administratīvo slogu, Noteikumu projekts paredz, ka transportlīdzekli pirms tā reģistrācijas valdījumā CSDD nav jāuzrāda, bet transportlīdzekli uzrāda tikai pēc apstiprināšanas mantojuma tiesībās, pirms mantotā transportlīdzekļa reģistrācijas īpašumā. Šobrīd CSDD transportlīdzekļu reģistrācijas apliecībā norāda komersanta nosaukumu (firmu) tās šaurākā nozīmē, kuru saņem no Uzņēmumu reģistra, t.i. bez norādes uz komersanta veidu. Citu institūciju izsniegtajos dokumentos komersanta nosaukumā tiek iekļauta arī norāde uz komersanta veidu un attiecībā uz viena komersanta dokumentiem veidojas neatbilstība nosaukumos. Lai novērstu šādu neatbilstību veidošanos, Noteikumu projekts paredz, ka komersanta nosaukumu norāda, ietverot komersanta veida saīsinājumu. Savukārt, ja norādāmo simbolu skaits pārsniedz reģistrācijas apliecības sadaļā iekļaujamo simbolu skaitu, Noteikumu projekts paredz, ka tiks izmantoti vārdu saīsinājumi.Lai samazinātu administratīvo slogu un atteiktos no papīra formas dokumentu aprites, Noteikumu projekts paredz, ka transportlīdzekļa pirkšanas un pārdošanas līgums papīra formātā nav jāiesniedz, ja Nodrošinājuma valsts aģentūra transportlīdzekļu reģistrā ir izdarījusi atzīmi par transportlīdzekļa nodošanu īpašumā ieguvējam.Ministru kabineta 2010.gada 30.novembra noteikumu Nr.1080 “Transportlīdzekļu reģistrācijas noteikumi” 71. punktā ir noteikts, ka,  ja transportlīdzeklim, kam veicama valsts tehniskā apskate, tā nav veikta trīs gadus vai šāds transportlīdzeklis trīs gadus nav uzrādīts agregātu numuru salīdzināšanai, to izslēdz no transportlīdzekļu reģistra. Šādā gadījumā transportlīdzeklim izsniegtā valsts reģistrācijas numura zīme un reģistrācijas apliecība transportlīdzekļu reģistrā tiek anulēta un uzskatīta par nederīgu un ar transportlīdzekli aizliegts piedalīties ceļu satiksmē. Savukārt transportlīdzekli atjauno transportlīdzekļu reģistrā, uzrādot to agregātu numuru salīdzināšanai un veicot reģistrācijas darbību, atjaunojot anulēto valsts reģistrācijas numura zīmi un reģistrācijas apliecību, vai transportlīdzeklim veicot valsts tehnisko apskati. Lai ar transportlīdzekli varētu aizbraukt uz tehniskās apskates vietu, transportlīdzeklim var noformēt vienas dienas atļauju piedalīties ceļu satiksmē. Noteikumu projekts paredz, ka dienā, kad derīga vienas dienas atļauja piedalīties ceļu satiksmē, lai veiktu tehnisko apskati, nav spēkā aizliegums piedalīties ceļu satiksmē ar no reģistra izslēgtu transportlīdzekli. |
|   | Projekta izstrādē iesaistītās institūcijas un publiskas personas kapitālsabiedrības | Satiksmes ministrija, valsts akciju sabiedrība „Ceļu satiksmes drošības direkcija”, biedrība “Latvijas Transportlīdzekļu apdrošinātāju birojs”. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupa, kuras tiesiskais regulējums arī ietekmē vai varētu ietekmēt | Noteikumu projekts attiecas uz transportlīdzekļu īpašniekiem (turētājiem, valdītājiem) – fiziskām un juridiskām personām, kā arī uz VAS “Ceļu satiksmes drošības direkcija”. |
| 2. | Tiesiskā regulējuma ietekme uz tautsaimniecību un administratīvo slogu. | Paredzams, ka administratīvais slogs tiks samazināts.  |
| 3. | Administratīvo izmaksu monetārs novērtējums | Izmaksas, ko rada Noteikumu projekta tiesiskais regulējums saistībā ar informācijas pieņemšanas, apstrādes vai uzglabāšanas pienākumu izpildi nodrošinās VAS “Ceļu satiksmes drošības direkcija” līdzšinējo funkciju ietvaros un cilvēkresursus tas neietekmēs, kā arī papildu līdzekļu piesaiste nebūs nepieciešama. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam, sabiedrībai tiek dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Paziņojums par līdzdalības iespējām tiesību akta izstrādes procesā noteiktā kārtībā ievietots 2021.gada 26.maija Satiksmes ministrijas tīmekļa vietnē <https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti> |
| 3. | Sabiedrības līdzdalības rezultāti | Sabiedrības pārstāvju priekšlikumi vai iebildumi netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VAS “Ceļu satiksmes drošības direkcija”. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem. | Noteikumu projekta izpildi VAS “Ceļu satiksmes drošības direkcija” nodrošinās līdzšinējo funkciju ietvaros un cilvēkresursus tas neietekmēs. |
| 3. | Cita informācija | Nav. |

Satiksmes ministrs T.Linkaits

Vīza: valsts sekretāre I.Stepanova